Vår dato:	Vår referanse:
	04.05.06	

	Deres dato:	Deres referanse:
		04.04.06	200600203

		Saksbehandler:
		Guri Bakken
Fornyings- og administrasjonsdepartementet
Postboks 8004 Dep		

0030 OSLO

 

Eventuell tillatelse til samarbeid om faste videresalgspriser for fagbøker og lærebøker på norsk for høyere utdanning

Etter at punktet om bruk av norsk som undervisningsspråk er fjernet fra lov om universiteter og høgskoler, er Universitets- og høgskolerådet opptatt av at norsk språk og fagspråk blir styrket på andre måter. Det registreres at flere departementer har styrking av norsk språk som et kultur- og språkpolitisk mål, noe UHR finner svært positivt. 

UHR kan imidlertid ikke se at samarbeid om faste videresalgspriser for fagbøker og lignende har noen vesentlig betydning for dette arbeidet. Etter UHRs syn skulle det ikke være noen grunn til å forlenge denne ordningen ut over 30. juni 2006.

Universitets- og høgskolerådet mener det bør vurderes andre tiltak som vil ha større innflytelse på og konsekvenser for norsk språkpolitikk. UHR har derfor nedsatt en egen arbeidsgruppe som består av representanter fra universitetene, høyskolene, studentorganisasjonene og UHR. Gruppen skal utarbeide et forslag til språkpolitikk for universitets- og høgskolesektoren. Innstillingen er ment som en rettledning med konkrete anbefalinger for institusjonene, og skal legges fram i juni -06. 

Universitetet i Oslo har også hatt en arbeidsgruppe som har sett på språkbruk internt ved universitetet. Gruppen leverte sin innstilling, Snart to hundre – Universitetet i Oslo og språket i internasjonaliseringens tidsalder, 27. mars. Innstillingen inneholder flere forslag til konkrete tiltak for å bedre og videreutvikle bruken av norsk fagspråk. Et sentralt punkt er at det bør utarbeides en nasjonal språkpolitikk som må nedfelles i generelle regler og få konsekvenser for departementets budsjett. Det tenkes spesielt på finansieringssystemet i uh-sektoren, arbeid med fagterminologi, finansiering av lærebøker og løsning av andre faglige oppgaver som naturlig er felles for institusjonene. Av andre forslag nevnes:

•	Etablering av et kompetansesenter for språk
•	Etablering og vedlikehold av terminologilister og ordbanker
•	Sikre publiseringskanaler på norsk på begge nivåer i finansieringssystemets klassifisering og for både vitenskapelige artikler og monografier i fag der dette er rimelig
•	Utvikle kriterier som gjør at produksjon av læremidler teller substansielt ved ansettelse i vitenskapelig stilling
•	Opprette egne støtteordninger med sikte på økonomisk støtte til utvikling av fagbøker for studieformål, kompendier på norsk og tekster med norsk fagterminologi
•	Etablere priser for fremragende lærebøker 

Universitets- og høgskolerådet mener dette er tiltak som kan gjøres nasjonalt og som vil ha langt større betydning for å nå de ”språk-, kultur- og kunnskapspolitiske mål som ønskes ivaretatt ved statlig regulering av/tilpasning av rammevilkår innen sektoren”. Når det gjelder støtteordninger finnes allerede Lærebokutvalget for høyere utdanning som administreres gjennom UHR. Utvalgets mandat er å gi støtte til produksjon av lærebøker på norsk i høyere utdanning. UHR ønsker også å trekke frem den eksisterende innkjøpsordningen for sakprosa. En styrking av disse ordningene vil være nasjonale tiltak som kan være egnet til å styrke og utvikle norsk fagspråk. 

For øvrig ønsker Universitets- og høgskolerådet å bemerke den korte høringsfristen. I høringsbrevet har departementet bedt om at ”høringsinstansene i nødvendig grad forelegger forslaget for sine underliggende organer/medlemmer”. Vi vil anta at dette har vært vanskelig for flere av høringsinstansene, noe som henger sammen med tidspunktet høringen ble sendt ut på kombinert med kort høringsfrist. Universitets- og høgskolerådet ser det som uheldig at denne type saker stadig oftere sendes ut med svært korte høringsfrister – selv om vi er oppmerksom på at fristen tilfredsstiller minimumskravene i regelverket. 

Vennlig hilsen 

Gunnar Stave										Ola Stave
leder											generalsekretær